Nos frater Parisius dictus abbas Miratorii Cist[…] Ordinis totusque conventus eiusdem loci Lugd[…] dyocesis notum facimus universis presentes litteras inspecturis quod nos attendentes devotionem quam vir venerabilis dominus Guido de Roseio canonicus Masticon[…] habet erga nos et ecclesiam nostram de Miratorio, et quod nobis et dicte ecclesie potest esse multipliciter fructuosus deliberato et habito super hiis que sequntur, sano consilio tam capitulando quam singulariter conferendo, damus, tradimus et concedimus dicto domino Guidoni ad vitam ipsius tantummodo grangiam nostram de Albagermento cum universis et singulis terris, appendiciis et utensilibus dicte grangie, sub annuo censu viginti quartallorum bladi mercabilis per medium frumenti et avene reddendorum nobis vel mandato nostro in dicta grangia annuatim usque ad festum beati Michaeli ad mensuram Cuselli et sub pactoribus et conventionibus infra scriptis que tales sunt, videlicet quod dictus Guido dictam grangiam refici vel reedificari de novo faciat cum propriis expensis suis infra quatuor annos primo et continue venturos a tempore confectionis presencium litterarum, et quod tam ipse quam illi qui pro ipso in dicta grangia ex[…]buntur, fratres nostros et Ordinis nostri Cister[…] honeste recipere et super necessariis sufficient provide teneantur quotienscumque ipsos ad dictam grangiam contigerit declinare et ibidem honestatem Ordinis conservare. Actum est autem et conventum inter nos et dictum Guidonem quod dicta grangia cum ipsius terris, appendiciis et utensilibus ante dictis et cum omni melioratione in ibi in die obitus sui facta et proventa, statim ad nos pacifice et integre revertantur, et quod statim post obitum eius liceat nobis vel mandato nostro dictam grangiam cum dictis terris, appendiciis, utensilibus et dicta melioratione adipisci apprehendere et adire absque cuiuscumque iudicis seu ipsius Guidonis heredum licentia vel consensu, hoc salvo et excepto quod dictus Guido de fructibus usque in die obitus sui perceptis et levatis pro sua pot[…] disponere voluntate exceptis feno et paleis, omnes vero ceteri fructus non levati seu non collecti nostri erunt et ad nos penitus devoluentur, absque ipsius heredum contradictione seu impedimento. Item actum est inter nos et dictum Guidonem invicem quod si homines de Roseyo vel alii quicumque excollerent de mandato dicti Guidonis terras ad dictam grangiam pertinentes sub censu vel honere quocumque nomine censeatur, huiusmodi terre statim post obitum dicti Guidonis ad nos cum dicto censu vel honere pacifice et quiete revertentur, salvis excolentibus terris pena et labore eorumdem. Insuper dictus Guido considerato beneficio sibi a nobis impenso dat nobis et concedit in puram et perpetuam elemosinam, pro uno anniversario pro anima ipsius annuatim faciendi necnon et pro animabus antecessorum suorum quadraginta libras Vien[…], volens et precipiens quod de fructibus animalibus seu pecudibus in dicta grangia in die obitus sui existentibus, nobis fiat plenaria satisfactio ad estimationem duorum bonorum virorum tam a nobis quam ad heredibus eius eligendorum de summa pecunie supradicta infra quadraginta dies a die obitus sui immediate conputandos. Si vero fructus in dicta grangia existentes et animalia et pecora non sufficient ad solvendam supradictam pecunie quantitatem, dictus Guido tradit, obligat nobis, et concedat omnes redditus et proventus suos quos de propria hereditate habet vel habere debet in villa et in territorio de Maynay in hominibus, tailliis et omnibus aliis quocumque nomine censeantur, donec dictas quadraginta libras Vien[…] receperimus et habuerimus plenarie et perfecte absque heredum suorum aliqua reclamatione seu perturbatione vel impedimento. Et promittit dictus Guido nobis omnimodam fidelitatem et consilium imperteri tam in capite quam in membris. Dictam vero grangiam cum dictis appendiciis dicto Guidoni tradimus et concedimus prout supra, et sub hac conditione quod hec predicta sibi a nobis concessa non possit in parte vel in toto obligare, tradere, alienare seu transferre in manu cuiuscumque persone sine distrahere quoquomodo pretio quam colonis ad excolendum dictas terras ad vitam ipsius Guidonis tantummodo ut fructus faciant meliores. In quorum omnium testimonium nos predictus Parisius abbas Miratorii presentes litteras tradimus predicto Guidoni sigillatum unici munimine roboratas in robur et confirmationem premissorum. Datum et actum anno Domini Mo CCo octogesimo tercio mense januario.